+-----------------------------------------------------------------------+
| ส่วนที่ 1                                                                |
|                                                                       |
| การประกอบธุรกิจ                                                         |
+-----------------------------------------------------------------------+

1. นโยบายและภาพรวมการประกอบธุรกิจ

1.1 วิสัยทัศน์และพันธกิจ

วิสัยทัศน์ (Vision) “บริษัทฯมุ่งมั่นที่จะเป็นผู้นำในอุตสาหกรรมการผลิตถังแก๊สของโลก”

พันธกิจ (Mission)

-   จัดสรรผลิตภัณฑ์ที่มีคุณภาพ หลากหลาย และยืดหยุ่นตามความต้องการของลูกค้า

-   มีบริการหลังการขายที่ให้ความเอาใจใส่เหนือคู่แข่ง

-   บริหารต้นทุนให้มีประสิทธิภาพ เพื่อเพิ่มขีดความสามารถในการแข่งขัน

-   ส่งเสริมพัฒนาศักยภาพของพนักงานอย่างต่อเนื่อง พร้อมกับคำนึงถึงคุณภาพชีวิต
    และความปลอดภัยในการทำงานของพนักงาน

-   ดำเนินธุรกิจอย่างมีจริยธรรม รับผิดชอบต่อสังคมและสิ่งแวดล้อม

1.2 ประวัติความเป็นมา การเปลี่ยนแปลงและพัฒนาการที่สำคัญ

+--------+-------------------------------------------------------------+
| ปี 2524 | เริ่มก่อตั้งบริษัท ด้วยทุนจดทะเบียนเริ่มแรก 6.4 ล้านบาท โดยกลุ่มตระกูล “    |
|        | เอกะหิตานนท์ ”                                                |
|        | โดยมีวัตถุประสงค์เพื่อผลิตถังแก๊สปิโตรเลียมเหลวจำหน่ายภายในและต่างประเทศ |
|        | โดยมีสำนักงานและโรงงานแห่งแรกอยู่ที่เขตบางมด กรุงเทพมหานคร          |
|        | ด้วยกำลังการผลิตเริ่มต้นที่ 60,000 ใบ/ปี                             |
+--------+-------------------------------------------------------------+
| ปี 2528 | ผลิตภัณฑ์ถังแก๊สปิโตรเลียมเหล                                      |
|        | วของบริษัทได้รับการรับรองมาตรฐานจากสำนักงานมาตรฐานผลิตภัณฑ์อุตสาหกรรม |
|        | (มอก.)                                                      |
+--------+-------------------------------------------------------------+
| ปี      | บริษัทได้รับรางวัลชนะเลิศ “ผลิตภัณฑ์ดีเด่นประจำปี 2531”                 |
| 253    | จากหนังสือพิมพ์เส้นทางเศรษฐกิจ และต่อมาในปี 2533 บริษัทได้รับโล่เกียรติยศ  |
| 1-2533 | และประกาศเกียรติคุณ ”โรงงานยอดเยี่ยมประจำปี 2533”                 |
|        | จากกระทรวงอุตสาหกรรม                                         |
+--------+-------------------------------------------------------------+
| ปี      | บริษัทเริ่มเข้าซื้อขายในตลาดหลักทรัพย์แห่งประเทศไทยเป็นครั้งแรก เมื่อวันที่ 3  |
| 253    | ธันวาคม 2534 และในปี 2535                                     |
| 4-2535 | เพื่อเพิ่มกำลังการผลิตให้สูงขึ้นตามการขยายตัวของตลาด                   |
|        | บริษัทได้ย้ายสำนักงานใหญ่และโรงงานมาที่ตั้งปัจจุบันที่ถนนบางขุนเทียน-ชายทะเล |
|        | บนเนื้อที่รวมกว่า 28 ไร่ โดยมีกำลังการผลิตเพิ่มขึ้นเป็น 2.4 ล้านใบ/ปี       |
+--------+-------------------------------------------------------------+
| ปี 2537 | เนื่องจากการขยายตัวอย่างรวดเร็วของตลาดโลก                        |
|        | บริษัทลงทุนในการก่อสร้างโรงงานแห่งใหม่ที่จังหวัดลำพูน                   |
|        | โดยโรงงานแห่งนี้ได้รับการส่งเสริมการลงทุนจากคณะกรรมการส่งเสริมการลงทุน |
|        | (BOI)                                                       |
+--------+-------------------------------------------------------------+
| ปี 2538 | บริษัทได้รับการรับรองมาตรฐาน ISO 9002                            |
|        | ซึ่งเป็นผู้ผลิตถังแก๊สในประเทศไทยรายแรกที่ได้รับการรับรองมาตรฐานระดับโลก  |
+--------+-------------------------------------------------------------+
| ปี 2540 | เนื่องจากวิกฤตเศรษฐกิจตกต่ำทั่วภูมิภาคเอเชีย                          |
|        | ทำให้บริษัทต้องหยุดดำเนินงานที่โรงงงานลำพูน                          |
+--------+-------------------------------------------------------------+
| ปี 2544 | บริษัทได้ย้าย                                                   |
|        | เครื่องจักรทั้งหมดจากโรงงานลำพูนมารวมกันที่สถานที่โรงงานปัจจุบันเพื่อเพิ่มผลผ |
|        | ลิตรองรับการขยายตัวของตลาดและเพื่อเป็นการใช้ทรัพย์สินให้เกิดประโยชน์สูงสุด |
|        | ทำให้บริษัทมีกำลังการผลิตประมาณ 5 ล้านใบต่อปี                        |
+--------+-------------------------------------------------------------+
| ปี 2547 | จากการปรับปรุงและพัฒนาอย่างต่อเนื่อง บริษัทได้รับการรับรองมาตรฐาน ISO   |
|        | 9001:2000                                                   |
+--------+-------------------------------------------------------------+
| ปี 2552 | บริษัทได้รับการรับรองมาตรฐาน ISO 9001:2008 (ฉบับปรับปรุงล่าสุด)       |
+--------+-------------------------------------------------------------+
| ปี 2553 | บริษัทได้รับการรับรองมาตรฐานผลิตภัณฑ์อุตสาหกรรม มอก. 370-2552        |
|        | สำหรับถังแก๊สปิโตรเลียมเหลวสำหรับรถยนต์รูปทรงแคปซูล (Cylindrical)    |
|        | และรูปทรงยางรถยนต์ (Toroidal) เป็นรายแรกของประเทศไทย           |
+--------+-------------------------------------------------------------+
| ปี 2555 | ออกผลิตภัณฑ์ใหม่คือถังสำหรับใช้เป็นชิ้นส่วนรถยนต์                        |
+--------+-------------------------------------------------------------+
| ปี 2556 | - บริษัทได้สร้างโรงงานที่ 3 เสร็จสมบูรณ์แล้วในช่วงปลายปี 2556           |
|        | ทำให้กำลังการผลิตพิ่มขึ้นจาก 5 ล้านใบต่อปี เป็นประมาณ 5.5 ล้านใบต่อปี ในปี |
|        | 2557                                                        |
|        |                                                             |
|        | - หลักทรัพย์ของบริษัทได้รับการอนุมัติให้กลับเข้าซื้อ-ขายในตลาดหลักทรัพย์ฯ     |
|        | เมื่อวันที่ 11 พฤศจิกายน 2556                                     |
|        |                                                             |
|        | - บริษัทได้รับการรับรองผลิตภัณฑ์ใหม่ 2 ชนิดคือ                         |
|        |                                                             |
|        | 1) ถัง 1 ปอนด์ ได้รับรองตามมาตรฐานของประเทศสหรัฐอเมริกา (DOT)     |
|        | ซึ่งเป็นถังแก๊สกระป๋องแบบเติมได้เพื่อทดแทนถังแก๊สกระป๋องแบบใช้แล้วทิ้ง       |
|        |                                                             |
|        | 2) ถังน้ำหนักเบา (Light Weight Cylinder)                       |
|        | ได้รับรองมาตรฐานของกลุ่มสหภาพยุโรป (EN14140)                     |
|        | เป็นโรงงานแห่งแรกในเอเชียและเป็นโรงงานที่ 3 ของโลก                |
|        | ซึ่งเป็นถังแก๊สทำจากเหล็กชนิดพิเศษ มีน้ำหนักเบา                        |
|        | และคุณสมบัติความคงทนเทียบเท่าถังเหล็กทั่วไป                          |
+--------+-------------------------------------------------------------+
| ปี 2557 | - บริษัทได้ลงทุนเพิ่มเติมในส่วนสำเร็จรูปของโรงงาน 3                   |
|        | และลงทุนต่อเติมอาคารโรงงาน และปรับปรุงประสิทธิภาพของเครื่องจักรโรงงาน |
|        | 1 และ โรงงาน 2 ให้ดีขึ้น ซึ่งการก่อสร้างจะเสร็จสมบูรณ์พร้อมใช้งานในปี     |
|        | 2558 เป็นผลให้ในปี 2558 กำลังการผลิตของบริษัทจะเพิ่มขึ้นจาก 5.5        |
|        | ล้านใบ/ปี เป็น 6.2 ล้านใบ/ปี                                     |
+--------+-------------------------------------------------------------+

1.3 ประวัติการเพิ่มทุนและรายการเปลี่ยนแปลงของส่วนของผู้ถือหุ้นของบริษัท

  --------- -------------------------------------------------------------
  ปี 2526    เพิ่มทุนจดทะเบียนจำนวน 8.6 ล้านบาท จากทุนจดทะเบียน 6.4 ล้านบาท
            เป็นทุนจดทะเบียน 15 ล้านบาท

  ปี 2533    เพิ่มทุนจดทะเบียนจำนวน 25 ล้านบาท เป็นทุนจดทะเบียน 40 ล้านบาท
            โดยจัดสรรให้แก่ผู้ถือหุ้นรายเดิมและเสนอขายแก่ประชาชนทั่วไป

  ปี 2536    เพิ่มทุนจดทะเบียนจำนวน 80 ล้านบาท เป็นทุนจดทะเบียน 120 ล้านบาท
            โดยจัดสรรให้แก่ผู้ถือหุ้นเดิม

  ปี 2537    เพิ่มทุนจดทะเบียนจำนวน 120 ล้านบาท เป็นทุนจดทะเบียน 240 ล้านบาท
            โดยจัดสรรให้แก่ผู้ถือหุ้นเดิม

  ปี 2551    ออกหุ้นเพิ่มทุนให้ธนาคารเจ้าหนี้ตามสัญญาปรับโครงสร้างหนี้จำนวน 26.67 ล้านบาท
            เป็นทุนจดทะเบียน 266.67 ล้านบาท (ดูรายละเอียดเพิ่มเติมได้ที่ข้อ
            12”รายการระหว่างกัน” ข้อย่อย 1.1.1)

  ปี 2553    เพิ่มทุนจดทะเบียนจำนวน 108.09 ล้านบาท เป็นทุนจดทะเบียน 374.76 ล้านบาท
            โดยจัดสรรให้แก่ผู้ถือหุ้นเดิม

  ปี 2555    เพิ่มทุนจดทะเบียนจำนวน 93.69 ล้านบาท เป็นทุนจดทะเบียน 468.45 ล้านบาท
            โดยจัดสรรให้แก่ผู้ถือหุ้นเดิม

  ปี 2556    ที่ประชุมวิสามัญผู้ถือหุ้นครั้งที่ 1/2556 เมื่อวันที่ 13 ธันวาคม 2556
            มีมติด้วยคะแนนเสียงข้างมากอนุมัติให้โอนสำรองตามกฎหมายจำนวน 0.98 ล้านบาท
            และส่วนเกินมูลค่าหุ้นจำนวน 43.90 ล้านบาท ตามลำดับ
            เพื่อชดเชยผลขาดทุนสะสมของงบการเงินระหว่างกาล ณ วันที่ 30 กันยายน 2556
            จำนวน 44.88 ล้านบาท ดังนั้น ภายหลังจากล้างขาดทุนสะสมแล้ว
            บริษัทมีส่วนเกินมูลค่าหุ้นคงเหลือจำนวน 6.10 ล้านบาท

  ปี 2557    ที่ประชุมคณะกรรมการบริษัทครั้งที่ 4/2557 เมื่อวันที่ 14 สิงหาคม 2557
            ได้มีมติอนุมัติให้จ่ายเงินปันผลระหว่างกาล จากผลการดำเนินงานของบริษัทฯ
            สำหรับงวด 6 เดือน สิ้นสุดวันที่ 30 มิถุนายน 2557 ในอัตราหุ้นละ 0.75 บาท
  --------- -------------------------------------------------------------

2. ลักษณะการประกอบธุรกิจ

บริษัท สหมิตรถังแก๊ส จำกัด (มหาชน)
เป็นผู้ผลิตถังแก๊สปิโตรเลียมเหลวและถังทนความดันต่ำแบบต่างๆ
ภายใต้เครื่องหมายการค้าของลูกค้า และเครื่องหมายการค้า “SMPC”
โดยจัดจำหน่ายทั้งภายในประเทศและต่างประเทศ
นอกจากนี้บริษัทยังมีบริการเกี่ยวเนื่องในการรับซ่อมและตรวจสอบคุณภาพถังตามที่มาตรฐานแต่ละประเทศกำหนด

2.1 ลักษณะผลิตภัณฑ์หรือบริการ

แบ่งตามลักษณะและวัตถุประสงค์การใช้งาน ได้ดังนี้

1.  ถังแก๊สปิโตรเลียมเหลวสำหรับหุงต้ม (LPG Cylinder) แบ่งออกเป็น

  1.1 ถังสองส่วน ขนาดบรรจุตั้งแต่ 0.45 – 16 กก. (ปริมาตรน้ำ 0.9 – 36 ลิตร)

ประกอบด้วยส่วนหัวและส่วนก้น แต่ละส่วนทำด้วยเหล็กกล้าชิ้นเดียว
เมื่อนำมาเชื่อมประกอบเข้าด้วยกันแล้ว จะมีรอยเชื่อมตามแนวเส้นรอบวงได้ 1 รอย

1.2. ถังสามส่วน ขนาดบรรจุตั้งแต่ 18 – 50 กก. (ปริมาตรน้ำ 43 – 113 ลิตร)

ประกอบด้วยส่วนหัว ส่วนก้น เช่นเดียวกันกับถังสองส่วน
และส่วนกลางจะเป็นรูปทรงกระบอกเชื่อมประกอบกันเป็นถัง
สำหรับส่วนกลางทำด้วยเหล็กแผ่นม้วนมีรอยเชื่อมได้ 1 รอย เป็นเส้นตรงขนานไปกับแนวแกนของถัง
การประกอบถังสามส่วนจะทำให้ได้ถังที่มีปริมาตรมากตามต้องการ

ผลิตภัณฑ์ถังแก๊สปิโตรเลียมเหลวของบริษัทผลิตจากเหล็กกล้าคุณภาพดี มีความแข็งแรงทนทาน
และมีความหนาแตกต่างกันตามแบบที่แต่ละประเทศกำหนด อย่างไรก็ตามตั้งแต่ปี 2556 เป็นต้นมา
บริษัทได้พัฒนาผลิตภัณฑ์ใหม่ คือ ถังน้ำหนักเบา (Light-Weighted Cylinder)
และได้รับการรรับรองมาตรฐานสหภาพยุโรป (EN) เป็นที่เรียบร้อยแล้ว
โดยบริษัทเป็นโรงงานแห่งแรกในเอเชียและเป็นโรงงานแห่งที่ 3
ของโลกที่ได้รับการรับรองในการผลิตถังชนิดนี้
ซึ่งถังชนิดนี้ต้องใช้ความเชี่ยวชาญพิเศษในกระบวนการผลิต เนื่องจากผลิตจากเหล็กชนิดพิเศษ
มีความหนาน้อยกว่าเหล็กปกติ แต่ความคงทนแข็งแรงเทียบเท่าเหล็กปกติ
จึงทำให้ถังแก๊สมีน้ำหนักเบากว่าปกติถึง 40% จึงเหมาะแก่การเคลื่อนย้าย ขนส่ง

2.  ถังแก๊สปิโตรเลียมเหลวสำหรับรถยนต์ แบ่งออกเป็น

2.1 ประเภทรูปทรงแคปซูล (Cylindrical)
แบ่งเป็นแบบถังสองส่วนและถังสามส่วนเหมือนถังแก๊สปิโตรเลียมเหลวสำหรับหุงต้ม
โดยมีขนาดบรรจุตั้งแต่ 25 - 133 ลิตร และมีทั้งแบบวาล์วแยกส่วนและวาล์วร่วม

  2.2 ประเภทรูปทรงยางรถยนต์ (Toroidal) ขนาดบรรจุตั้งแต่ 33 - 72 ลิตร แบ่งเป็น 2
  แบบ คือ

  2.2.1 แบบข้อต่อสำหรับประกอบส่วนควบและเครื่องอุปกรณ์อยู่ด้านใน

  ประกอบด้วยส่วนที่เป็นโดมส่วนบนและล่าง มีรอยเชื่อมประกอบตามแนวรอบวงมากกว่า 1 รอย
  ข้อต่อสำหรับ

ประกอบส่วนควบและเครื่องอุปกรณ์อยู่ด้านวงในของถัง

2.  แบบข้อต่อสำหรับประกอบส่วนควบและเครื่องอุปกรณ์อยู่ด้านนอก

  ประกอบด้วยส่วนที่เป็นโดมส่วนบนและล่าง มีรอยเชื่อมประกอบตามแนวรอบวงมากกว่า 1 รอย
  ข้อต่อสำหรับ

ประกอบส่วนควบและเครื่องอุปกรณ์ประกอบอยู่ด้านวงนอกของถัง

3. ถังทนความดันต่ำอื่นๆ ส่วนใหญ่ใช้ในกลุ่มลูกค้าอุตสาหกรรม และกลุ่มลูกค้าเฉพาะทาง เช่น
ถังสำหรับใช้เป็นชิ้นส่วนรถยนต์ ถังเมททิวโบรมายล์ ถังสำหรับบรรจุสารทำความเย็น
ถังคลอรีน/แอมโมเนีย ถังแก๊สสำหรับรถโฟล์คลิฟท์ และถังเปลี่ยนน้ำมันเครื่อง
โดยมีขนาดบรรจุตั้งแต่ 7-133 ลิตรเป็นต้น

4. บริการรับซ่อมและตรวจสอบคุณภาพถัง

บริการทดสอบความสมบูรณ์ของถังแก๊สทุกๆ 5 ปี ตามที่กฎหมายกำหนด และซ่อมถังที่เสื่อมสภาพ เช่น
สี หูถัง ขาถัง โดยส่วนใหญ่ให้บริการแก่ลูกค้าผู้ค้าน้ำมันเชื้อเพลิงตามมาตรา 7
แห่งพระราชบัญญัติการค้าน้ำมันเชื้อเพลิง พ.ศ. 2543
นอกจากนี้ยังให้บริการทดสอบถังตามคุณสมบัติต่างๆที่ลูกค้ากำหนด

สำหรับในประเทศไทย
ถังทนความดันของบริษัทได้รับการออกแบบและรับรองตามมาตรฐานผลิตภัณฑ์อุตสาหกรรมของประเทศไทย
(Thai Industrial Standard–TIS)

นอกจากนี้บริษัทในฐานะผู้ผลิตชั้นน้ำ
ที่มีความเป็นเลิศในด้านคุณภาพและความมีประสิทธิภาพของการดำเนินงานภายในองค์กร
ทำให้บริษัทได้รับการรับรองมาตรฐานสากลที่องค์กรธุรกิจทั่วโลกให้ความสำคัญ
รวมถึงการรับรองมาตรฐานจากหน่วยงานของประเทศอื่นๆทั่วโลก โดยแบ่งตามทวีปได้ดังนี้

+-------------------+--------------------------------------------------+
| ทวีป               | มาตรฐาน                                          |
+-------------------+--------------------------------------------------+
| ทั่วไป              | -   มาตรฐานสากล (ISO)                            |
+-------------------+--------------------------------------------------+
| ทวีปอเมริกา         | -   มาตรฐานประเทศสหรัฐอเมริกา (DOT)                |
|                   |     มาตรฐานประเทศแคนนาดา (TC)                    |
+-------------------+--------------------------------------------------+
| ทวีปเอเชีย          | -   มาตรฐานประเทศสิงคโปร์ (SS)                     |
|                   |                                                  |
|                   | -   มาตรฐานประเทศอินโดนีเซีย (SNI)                  |
|                   |                                                  |
|                   | -   มาตรฐานประเทศไต้หวัน (NFA)                     |
|                   |                                                  |
|                   | -   มาตรฐานประเทศฟิลิปปินส์ (PNS)                    |
|                   |                                                  |
|                   | -   มาตรฐานประเทศอิสราเอล (SI)                    |
|                   |                                                  |
|                   | -   มาตรฐานประเทศศรีลังกา (SLS)                    |
|                   |                                                  |
|                   | -   มาตรฐานประเทศเกาหลี (KSB)                     |
+-------------------+--------------------------------------------------+
| ทวีปออสเตรเลีย      | -   มาตรฐานประเทศออสเตรเลีย (AS)                  |
+-------------------+--------------------------------------------------+
| ทวีปยุโรป           | -   มาตรฐานสหภาพยุโรป (EN)                        |
|                   |                                                  |
|                   | -   มาตรฐานประเทศอังกฤษ (BS)                      |
|                   |                                                  |
|                   | -   มาตรฐานตามระเบียบของสหภาพยุโรป (TPED)          |
+-------------------+--------------------------------------------------+
| ทวีปแอฟริกา         | -   มาตรฐานประเทศเคนย่า (KSISO)                   |
|                   |                                                  |
|                   | -   มาตรฐานประเทศคาเมรูน (NC)                     |
|                   |                                                  |
|                   | -   มาตรฐานประเทศแอฟริกาใต้ (SABS)                 |
|                   |                                                  |
|                   | -   มาตรฐานประเทศไนจีเรีย (NIS)                    |
+-------------------+--------------------------------------------------+

โครงสร้างรายได้

บริษัทมีสายผลิตภัณฑ์ คือ ถังทนความดันต่ำขนาดต่างๆกันตั้งแต่ 0.45 – 50 กก. (0.9 – 113
ลิตร) โครงสร้างของรายได้แบ่งตามภูมิศาสตร์ได้ดังนี้

  ------------------ ---------- -------- ---------- --------- ---------- --------
  ประเภท             ปี 2555              ปี 2556               ปี 2557     

                     ล้านบาท     ล้านบาท   ล้านบาท     %         ล้านบาท     %

  ตลาดในประเทศ       455.53     20       333.46     16        349.76     12

  ตลาดต่างประเทศ      1,864.28   80       1,787.68   84        2,526.68   88

  รวม                2,319.81   100      2,121.14   100       2,876.44   100
  ------------------ ---------- -------- ---------- --------- ---------- --------

2.2 การตลาดและการแข่งขัน

2.2.1 กลุ่มลูกค้าเป้าหมาย

บริษัทมีกลุ่มลูกค้าเป้าหมายหลัก อันได้แก่ บริษัทผู้ค้าน้ำมันทั้งในระดับประเทศและระดับโลก
และบริษัทเอกชนขนาดใหญ่ ซึ่งโดยปกติทั่วไป
กลุ่มลูกค้าดังกล่าวจะมีการกำหนดคุณสมบัติของผู้ประกอบการที่จะเป็นคู่ค้า หรือเข้าร่วมประกวดราคา
โดยพิจารณาจากศักยภาพและประสบการณ์ของผู้ผลิตเป็นสำคัญ

2.2.2 ภาวะการตลาดและการแข่งขัน

ภาพรวมของภาวะตลาดในปีทีผ่านมา

ตลาดภายในประเทศ

ตลาดถังแก๊สหุงต้มในประเทศส่วนใหญ่เป็นงานประมูล ขนาดถังแก๊สที่ใช้ในประเทศประกอบด้วยขนาด
4 ก.ก. 7 ก.ก. และ 15 ก.ก. สำหรับถังสองส่วน และ 48 ก.ก. สำหรับถังสามส่วน
โดยถังสองส่วนขนาด 15 ก.ก. มีความต้องการใข้มากที่สุดเพราะเป็นขนาดที่ใช้ตามครัวเรือนทั่วไป
ในปีนี้ตลาดถังแก๊สในประเทศยังคงเติบโตอย่างต่อเนื่องตามการขยายตัวของประชากรและครัวเรือนในประเทศ
ซึ่งในปีนี้มีอัตราการขยายตัวใกล้เคียงกับปีที่แล้ว

ตลาดถังแก๊สรถยนต์ลดลงจากปีที่แล้ว
สาเหตุหลักมาจากราคาน้ำมันที่คงที่ตั้งแต่ปีที่แล้วจนถึงช่วงครึ่งปีแรกของปี 2557 ส่วนครึ่งปีหลังของปี
2557 ราคาน้ำมันลดลงอย่างต่อเนื่อง กอปรกับการที่รัฐบาลประกาศลอยตัวแก๊ส LPG
และลดการสนับสนุนภาคขนส่งตั้งแต่ปี 2555
ปัจจัยเหล่านี้ทำให้ผู้บริโภคชะลอการติดตั้งแก๊สรถยนต์ซึ่งเป็นพลังงานทดแทน

ตลาดถังอื่นๆ ได้แก่ ถังแอมโมเนีย ถังสำหรับบรรจุสารหล่อเย็น และถังสำหรับใช้เป็นชิ้นส่วนรถยนต์
เป็นต้นนั้น ยังคงเติบโตและมีคำสั่งซื้อเข้ามาอย่างต่อเนื่อง

ปัจจุบันลูกค้าในประเทศที่สำคัญได้แก่ การปิโตรเลียมแห่งประเทศไทย (ปตท),เวิร์ดแก๊ส
และผู้ค้าแก๊สตามมาตรา 7 รายอื่นๆ ผู้บริการติดตั้งแก๊สรถยนต์ และกลุ่มลูกค้าอุตสาหกรรมเฉพาะ
เป็นต้น โดยลักษณะการจำหน่ายเป็นการขายตรง

ตลาดต่างประเทศ

ตลาดต่างประเทศ
โดยเฉพาะกลุ่มประเทศที่กำลังพัฒนายังคงเป็นตลาดที่มีความต้องการถังแก๊สเพิ่มขึ้นอย่างต่อเนื่องทุกปี
ตามสภาวะเศรษฐกิจและการเติบโตของประชากรโลก
ซึ่งปัจจุบันพบว่าประเทศเหล่านี้มีอัตราการใช้แก๊สต่อประชากรในระดับที่ต่ำมาก
เมื่อเทียบกับกลุ่มประเทศที่พัฒนาแล้ว เช่น ยุโรป และอเมริกา
เนื่องจากความไม่พร้อมในด้านโครงสร้างพื้นฐาน เช่น
ถนนซึ่งเป็นการคมนาคมหลักที่ใช้ขนถ่ายแก๊สจากท่าเรือไปที่คลังเก็บแก๊ส และโรงบรรจุแก๊ส
หรือใช้ในการขนส่งถังแก๊สที่บรรจุแล้วไปยังพื้นที่ต่างๆ ที่ห่างไกลออกไปยังมีไม่เพียงพอ
ทำให้โรงบรรจุแก๊ส และคลังเก็บแก๊ส จึงจำกัดอยู่ในเฉพาะพื้นที่ที่มีโครงสร้างพื้นฐานที่ดี

อย่างไรก็ตามจากการติดตามข่าวสารทางด้านเศรษฐกิจและการลงทุนในกลุ่มลูกค้าเป้าหมายพบว่า
เพื่อรองรับเศรษฐกิจที่ขยายตัวอย่างมาก
รัฐบาลได้ให้ความสำคัญต่อการลงทุนในระบบสาธารณูปโภคขั้นพื้นฐานของประเทศอย่างต่อเนื่องทุกปี
นอกจากนี้องค์กรอิสระทั่วโลกที่รณรงค์เรื่องภาวะโลกร้อน (Global Warming)
และสนับสนุนการใช้พลังงานที่ไม่เป็นพิษต่อสิ่งแวดล้อม
ได้ให้การสนับสนุนทางการเงินแก่ประเทศกำลังพัฒนาที่ขาดแคลนพลังงาน ให้ใช้แก๊ส LPG
แทนการใช้น้ำมันก๊าด (kerosene) และเข้มงวดเรื่องการห้ามตัดไม้เพื่อทำฟืน
ปัจจัยเหล่านี้ส่งผลให้บริษัทผู้ค้าน้ำมันระดับโลกขยายการลงทุนในคลังเก็บแก๊สและโรงบรรจุแก๊สเพิ่มเติมไปยังประเทศกำลังพัฒนาดังกล่าว
ซึ่งคาดว่าโครงการดังกล่าวจะเสร็จสิ้นภายใน 2-3 ปีข้างหน้า

นอกจากนี้ปัจจัยอื่นที่มีผลกระทบต่อสถานการณ์ตลาดของประเทศที่เป็นกลุ่มเป้าหมายหลัก ได้แก่
เสถียรภาพทางการเมือง เนื่องจาก นักลงทุนส่วนใหญ่ เป็นบริษัทน้ำมันและผู้ค้าแก๊สระดับโลก
ซึ่งเป็นบริษัทข้ามชาติ เช่น ประเทศจากกลุ่มสหภาพยุโรป
ดังนั้นการเปลี่ยนแปลงของปัจจัยเหล่านี้ในบางช่วงเวลา
จึงส่งผลกระทบต่อการชะลอคำสั่งซื้อจากลูกค้า

อย่างไรก็ตามบริษัทยังคงยึดแนวทางดำเนินการตามแผนกลยุทธ์เดิมที่ช่วยให้บริษัทบริหารงานได้อย่างมีประสิทธิภาพ
ทำให้บริษัทยังสามารถรักษาฐานลูกค้าเดิมไว้ได้
อีกทั้งยังเพิ่มความพยายามในการขยายตลาดไปสู่กลุ่มลูกค้ารายใหม่ในภูมิภาคเดิมให้เพิ่มมากขึ้น
โดยลูกค้าหลักยังคงเป็นลูกค้าในกลุ่มประเทศในแถบทวีปแอฟริกา เอเชีย อเมริกา ยุโรป
และออสเตรเลีย

ลักษณะการจำหน่ายในตลาดต่างประเทศมีทั้งการขายตรงและขายผ่านบริษัทตัวแทน
เนื่องจากผู้ค้าถังแก๊สในประเทศนั้นๆซึ่งส่วนใหญ่เป็นบริษัทข้ามชาติต้องการมีบริษัทตัวแทนท้องถิ่นเพื่อติดต่อประสานงาน
ซึ่งจะช่วยทำให้บริษัทลดภาระทางเอกสารและง่ายต่อการวางแผนการจำหน่าย
รวมทั้งการควบคุมสินค้าคงคลัง

ปัจจัยแห่งความสำเร็จ (Key Success Factors)

ปัจจัยที่ทำให้บริษัทสามารถดำเนินธุรกิจด้วยความมั่นคงมายาวนานกว่า 30 ปีนั้น
นับได้ว่าบริษัทมีจุดเด่นในเรื่องต่างๆ ดังต่อไปนี้

1.  คุณภาพของสินค้าที่ผลิตได้ตรงตามมาตรฐานที่ลูกค้ากำหนด มีคุณภาพดี ด้วยราคาที่สมเหตุสมผล
    พร้อมทั้งการจัดส่งตรงเวลา

2.  บริษัทได้ปรับปรุงกระบวนการผลิต
    พร้อมทั้งวิจัยและพัฒนากระบวนการผลิตโดยการคิดค้นและนำเทคโนโลยีใหม่ๆมาใช้อย่างต่อเนื่องและสม่ำเสมอ
    ทั้งนี้เพื่อการควบคุมคุณภาพ
    การบริหารต้นทุนได้อย่างมีประสิทธิภาพและลดความเสี่ยงจากการขาดแคลนแรงงานในภาคอุตสาหกรรมในอนาคต

3.  ความยืดหยุ่นในการผลิตสินค้าได้หลากหลายประเภทและขนาด
    เนื่องจากกระบวนการผลิตของบริษัทเป็นกึ่งอัตโนมัติ (Semi-Automatic)
    ทำให้บริษัทสามารถตอบสนองความต้องการของลูกค้าได้ในที่เดียว (One-Stop Service)
    ซึ่งเป็นการอำนวยความสะดวกแก่ลูกค้าและทำให้บริษัทเป็นผู้ผลิตรายแรกๆที่ลูกค้านึกถึง

4.  บริษัทมีการติดตามและวัดระดับความพึงพอใจของลูกค้าหลังการขายอย่างต่อเนื่อง
    โดยนำข้อเสนอแนะและข้อคิดเห็นจากลูกค้ามาใช้ในการปรับปรุงและพัฒนาผลิตภัณฑ์และการบริการอย่างสม่ำเสมอ
    เพื่อสนองตอบความต้องการของลูกค้าให้มากขึ้น ทำให้กลุ่มลูกค้าเดิมยังให้ความไว้วางใจ
    และสั่งซื้อเข้ามาอย่างต่อเนื่อง
    นอกจากนี้ยังมีชื่อเสียงเป็นที่รู้จักในระดับสากลทำให้สามารถขยายฐานลูกค้าใหม่ได้มากขึ้นด้วย

การแข่งขันในอุตสาหกรรม

ตลาดถังแก๊สโลกเป็นตลาดที่จำหน่ายภายใต้เครื่องหมายการค้าของลูกค้า
บริษัทผู้ค้าน้ำมันและแก๊สระดับชาติ เช่น Total, Shell, Exxon, Mobil
และกลุ่มผู้ค้าแก๊สระดับท้องถิ่นในแต่ละประเทศนั้นๆ ซึ่งมีอำนาจในการต่อรองมาก
ทำให้สภาวะการแข่งขันในตลาดนี้สูง
โดยผู้ผลิตนั้นประกอบด้วยผู้ผลิตมากรายทั้งรายใหญ่ที่มีกำลังการผลิตเพียงพอต่อการจำหน่ายไปยังประเทศอื่นๆ
และผู้ผลิตรายย่อยที่มีกำลังผลิตเพียงพอแค่จำหน่ายในประเทศนั้นๆ
ทำให้ภาพรวมการแข่งขันเน้นเรื่องของราคาเป็นสำคัญ
โดยปัจจัยที่เป็นอุปสรรคต่อโอกาสในการแข่งขัน คือ ค่าขนส่ง
การตั้งกำแพงภาษีนำเข้าจากประเทศผู้นำเข้า
รวมทั้งการตั้งเงื่อนไขด้านเทคนิคในการตรวจสอบบางประการเพื่อปกป้องผู้ผลิตในประเทศนั้นๆ

ส่วนการแข่งขันของตลาดภายในประเทศนั้น
ในปัจจุบันมีโรงงานผลิตถังแก๊สในประเทศรายสำคัญที่สามารถผลิตถังแก๊สได้ตามมาตรฐานกระทรวงอุตสาหกรรมของประเทศไทยเพียง
4 โรงงาน โดยบริษัทเป็นผู้ผลิตในประเทศรายใหญ่ที่สุด ซึ่งมีกำลังการผลิตที่ 5.5 ล้านใบ/ปี

การคุกคามจากคู่แข่งรายใหม่

ถึงแม้ว่าการแข่งขันในอุตสาหกรรมการผลิตถังแก๊สจะสูง แต่การเข้ามาของคู่แข่งรายใหม่นั้น
เป็นเรื่องที่เกิดขึ้นได้ค่อนข้างยาก
เนื่องจากถังแก๊สเป็นสินค้าที่เกี่ยวเนื่องกับความปลอดภัยและต้องผลิตให้ได้มาตรฐานตามที่กำหนด
และกลุ่มลูกค้าเป็นบริษัทน้ำมันระดับโลก ผู้ผลิตจำเป็นต้องมีประสบการณ์ในอุตสาหกรรมอย่างเพียงพอ
และต้องใช้ระยะเวลาสั่งสมชื่อเสียง และสร้างความน่าเชื่อถือ
ประกอบกับต้องมีเงินทุนหมุนเวียนอย่างเพียงพอและผลการดำเนินงานที่ดีสม่ำเสมอ
มีความมั่นคงและเสถียรภาพทางการเงิน
ซึ่งเป็นหนึ่งในเงื่อนไขสำคัญของการคัดเลือกผู้ผลิตจากบริษัทน้ำมันเหล่านั้น

อำนาจการต่อรองของผู้ซื้อ

วัตถุดิบหลักที่ซื้อเพื่อใช้ในการผลิต คือ เหล็กแผ่นรีดร้อน
ซึ่งมีผู้ผลิตรายใหญ่หลายรายทั้งในประเทศและต่างประเทศ เช่น ประเทศสาธารณรัฐประชาชนจีน
อินเดีย เกาหลี และญี่ปุ่น และราคาสามารถอ้างอิงได้กับดัชนีราคาเหล็กในตลาดโลก (Steel
Price Index) บริษัทจึงไม่ได้รับผลกระทบจากการมีผู้ขายน้อยรายและการขาดแคลนวัตถุดิบ
นอกจากนี้การซื้อวัตถุดิบอื่นๆ แต่ละรายการ
บริษัทจะมีรายชื่อกลุ่มผู้ขายที่มีคุณภาพไว้เพื่อพิจารณาเปรียบเทียบราคา คุณภาพ และเงื่อนไขอื่นๆ
จึงทำให้บริษัทสามารถซื้อวัตถุดิบได้ในราคาที่เป็นธรรมและเป็นไปตามราคาตลาด

สภาพการแข่งขันในอนาคต

สภาพการณ์ของตลาดโดยรวมคาดว่าจะเติบโตอย่างต่อเนื่องตามจำนวนประชากรและจำนวนครัวเรือนที่เพิ่มขึ้นในภูมิภาคต่างๆ
และจะเติบโตมากขึ้นเมื่อการลงทุนในโครงสร้างพื้นฐาน
และการก่อสร้างคลังจัดเก็บและโรงบรรจุแก๊สในประเทศเหล่านั้นแล้วเสร็จ
นอกจากนี้การร่วมมือกันของสมาคมเศรษฐกิจอาเซียน (AEC) ซึ่งจะก่อตั้งอย่างเป็นทางการในปี
2558 ก็เป็นการเพิ่มโอกาสทางการค้าและเพิ่มขีดความสามารถในการแข่งขันของบริษัทเช่นกัน
อย่างไรก็ตาม ผู้บริโภคยังคงมีความต้องการสินค้าใหม่ๆ อยู่เสมอ
ดังนั้นบริษัทจึงมีแผนวิจัยและพัฒนาผลิตภัณฑ์เพื่อสนองตอบความต้องการของลูกค้าที่เปลี่ยนแปลงไป
โดยการสำรวจความต้องการของตลาด หรือการร่วมมือกันพัฒนาผลิตภัณฑ์กับลูกค้า ซึ่งในปี 2556
ที่ผ่านมา บริษัทประสบความสำเร็จในการผลิตถังน้ำหนักเบา (Light weight Cylinder)
เป็นรายแรกในเอเชีย และเป็นรายที่ 3 ของโลก ซึ่งได้รับการรับรองมาตรฐานสหภาพยุโรป
(EN)เป็นที่เรียบร้อยแล้ว บริษัทคาดว่าถังประเภทนี้จะเป็นที่ต้องการของตลาดในอนาคต
นอกจากนี้เพื่อเป็นการลดปัญหาขยะและส่งเสริมการอนุรักษ์สิ่งแวดล้อม บริษัทได้ออกแบบผลิตภัณฑ์ ถัง
1 ปอนด์ ซึ่งเป็นถังแก๊สกระป๋องแบบเติมได้เพื่อทดแทนถังแก๊สกระป๋องแบบใช้แล้วทิ้ง

ด้วยกลยุทธ์ในการแข่งขัน ปรัชญาและนโยบายในการบริหารดังกล่าวข้างต้น
บริษัทในฐานะที่เป็นผู้ผลิตถังแก๊สชั้นนำ ได้รับการคัดเลือกและเชิญเข้าประกวดราคาอยู่เสมอ
ทำให้เชื่อมั่นได้ว่า บริษัทจะยังคงรักษาฐานลูกค้าเดิม
และสามารถขยายฐานลูกค้าใหม่ได้อย่างต่อเนื่อง โดยเป้าหมายหลักในระยะสั้น
คือการขยายตลาดไปสู่กลุ่มลูกค้ารายใหม่ๆได้เพิ่มขึ้น
รวมถึงการขยายตลาดและฐานลูกค้าไปยังภูมิภาคใหม่

เป้าหมายการดำเนินธุรกิจ

ในปี 2557 ผลการดำเนินงานมีกำไรสุทธิ 275.93 ล้านบาท เพิ่มขึ้นจากปีก่อน 139.98 ล้านบาท
ตามยอดขายที่เพิ่มขึ้นจากการขยายตัวของตลาดอย่างต่อเนื่อง
ประกอบกับค่าเงินบาทที่อ่อนลงและราคาวัตถุดิบหลัก (เหล็ก) ที่ลดลงตามราคาตลาดโลก
และเพื่อการเติบโตอย่างต่อเนื่อง
ผู้บริหารได้วางเป้าหมายในการดำเนินธุรกิจทั้งระยะสั้นและระยะยาวดังนี้

เป้าหมายระยะสั้น (1-3 ปี)

-   ผู้บริหารยังคงเน้นการพิจารณาปรับเปลี่ยนกลยุทธ์การขายให้เหมาะสมและสอดคล้องกับสภาวะเศรษฐกิจโลกและติดตามความต้องการของตลาดอย่างใกล้ชิด

-   คิดค้นพัฒนาผลิตภัณฑ์ที่คาดว่าจะเป็นที่ต้องการของตลาดในอนาคต เพื่อผลกำไรที่ดียิ่งขึ้น

-   การริเริ่มบุกตลาดในภูมิภาคใหม่ที่คาดว่าจะทำกำไรได้ดี เพื่อเพิ่มฐานลูกค้า
    อันจะส่งผลถึงยอดขายและความสามารถในการทำกำไรให้สูงขึ้นต่อไป

-   บริษัทยังคงมุ่งเน้นในการรักษาคุณภาพและมาตรฐานที่สูงกว่าผู้ผลิตรายอื่นๆ
    รวมถึงการจัดส่งที่ตรงเวลาเพื่อรักษากลุ่มลูกค้าเดิม

-   ลดต้นทุนการผลิตโดยเพิ่มมาตรการในการตรวจสอบคุณภาพและมาตรฐานในทุกขั้นตอนของการผลิต
    เพื่อลดส่วนสูญเสียที่เกิดจากกระบวนการผลิต
    เพื่อให้สามารถควบคุมต้นทุนในการผลิตให้สามารถแข่งขันในด้านราคากับผู้ประกอบการรายอื่นในการขยายตลาดลูกค้ารายใหม่ได้

-   การพัฒนาบุคลากร
    บริษัทตระหนักถึงคุณค่าของบุคคลากรว่ามีผลต่อความก้าวหน้าและความสำเร็จในการปฏิบัติตามทิศทางที่ผู้บริหารได้ตั้งเป้าหมายไว้
    ดังนั้นบริษัทจึงให้ความสำคัญกับการพัฒนาบุคลากรในสายงานต่างๆ
    โดยวางแผนการจัดการอบรมความรู้ความชำนาญตามสายงานและตามระดับพนักงาน
    การส่งเสริมกิจกรรมการเรียนรู้ และความรู้สึกที่ดีกับองค์กร

-   การดำเนินธุรกิจด้วยหลักจริยธรรม คำนึงถึงสังคมและสิ่งแวดล้อม เพื่อการเติบโตอย่างยั่งยืน

เป้าหมายระยะยาว (>3 ปี)

-   การพัฒนาการผลิต บริษัทมีแผนการที่จะเพิ่มกำลังการผลิตอย่างเหมาะสม
    ควบคู่ไปกับการพัฒนาคุณภาพและความสามารถในการผลิต
    โดยใช้เทคโนโลยีที่ทันสมัยมาช่วยในการผลิต
    เพื่อลดการพึ่งพิงแรงงานซึ่งบริษัทคาดว่าจะขาดแคลนในอนาคต
    ดังนั้นผู้บริหารและบุคลากรของบริษัทจึงร่วมกันคิดค้นและพัฒนาเครื่องจักรในการผลิตให้เป็นระบบออโตเมติก
    เพื่อใช้ในกระบวนการผลิตส่วนต่างๆให้มากขึ้น

-   การวิจัยและพัฒนาผลิตภัณฑ์ บริษัทให้ความสำคัญและสนับสนุนบุคลากรที่มีความรู้และเชี่ยวขาญ
    ให้ใช้ความรู้ความสามารถในการวิจัยและพัฒนาผลิตภัณฑ์
    ทั้งในส่วนของการปรับปรุงต่อยอดผลิตภัณฑ์เดิม
    และการพัฒนาผลิตภัณฑ์ใหม่ให้มีคุณภาพและความหลากหลายมากยิ่งขึ้น

2.3 การจัดหาผลิตภัณฑ์

2.3.1 ลักษณะการจัดให้ได้มาซึ่งผลิตภัณฑ์เพื่อจำหน่าย

(ก) กำลังการผลิต

ปัจจุบันบริษัทมีโรงงานผลิตเพียงแห่งเดียว คือ สถานที่ตั้งสำนักงานปัจจุบันที่เขตบางขุนเทียน
กรุงเทพมหานคร โดยมีอาคารโรงงานจำนวน 3 โรงงาน
ซึ่งบริษัทมีกำลังการผลิตและอัตราการใช้กำลังการผลิต (Utilization Rate) ในรอบ 3
ปีที่ผ่านมาดังนี้

  --------------------- ------- --------------- --------------- ----------------
  รายการ                หน่วย    ปี 2555          ปี 2556          ปี 2557*

  กำลังการผลิต            ล้านใบ   5.0             5.0             5.5

  อัตราการใช้กำลังการผลิต   %       65%             62%             75%
  --------------------- ------- --------------- --------------- ----------------

* ปี 2557 บริษัทมีกำลังการผลิตเพิ่มขึ้นจากปี 2556 ที่ 5 ล้านใบ/ปี เป็น 5.5 ล้านใบต่อปี
เนื่องจากการก่อสร้างโรงงาน 3 ได้เสร็จสมบูรณ์และพร้อมทำการผลิตตั้งแต่ต้นปี 2557
โดยกำลังการผลิตที่เพิ่มขึ้นจะเป็นถังขนาด 3 ส่วน

ในปี 2557 บริษัทได้ลงทุนเพิ่มเติมในส่วนสำเร็จรูปของโรงงาน 3 และลงทุนต่อเติมอาคารโรงงาน
และปรับปรุงประสิทธิภาพของเครื่องจักรโรงงาน 1 และ โรงงาน 2 ให้ดีขึ้น
ซึ่งการก่อสร้างจะเสร็จสมบูรณ์พร้อมใช้งานในปี 2558
เป็นผลให้กำลังการผลิตของบริษัทจะเพิ่มขึ้นจาก 5.5 ล้านใบ/ปี ในปี 2557 เป็น 6.2 ล้านใบ/ปี
ในปี 2558

(ข) นโยบายการผลิต

ดังที่กล่าวไว้ข้างต้น ถังทนความดันต่ำของบริษัทแบ่งเป็น
ถังที่รับจ้างผลิตภายใต้เครื่องหมายการค้าของลูกค้า และถังที่ผลิตภายใต้เครื่องหมายการค้าของ
“SMPC” ในส่วนถังที่ผลิตภายใต้เครื่องหมายการค้าของลูกค้า ซึ่งเป็นการขายส่วนใหญ่ของบริษัทนั้น
เป็นถังที่ผลิตให้บริษัทผู้ค้าแก๊สและน้ำมันขนาดใหญ่
ซึ่งจะมีรูปแบบของถังแก๊สแตกต่างกันตามข้อมูลจำเพาะ ข้อกำหนดและการออกแบบของแต่ละบริษัท
ทั้งนี้รวมถึงถังทนความดันต่ำอื่นๆ ที่ใช้ในลูกค้าอุตสาหกรรม เช่น ถังคลอรีน และ ถังแอมโมเนีย
เป็นต้น ด้วย
ดังนั้นในการผลิตถังดังกล่าวจะเป็นไปตามคำสั่งซื้อของลูกค้าและแผนการส่งมอบสินค้าในแต่ละครั้ง
(Job order) โดยไม่มีการผลิตเพื่อเก็บเป็นสินค้าคงเหลือ

ส่วนถังที่ผลิตภายใต้เครื่องหมายการค้าของ “SMPC” ส่วนใหญ่ประกอบด้วยถังแก๊สรถยนต์ในประเทศ
ซึ่งบริษัทจะสั่งผลิตให้สอดคล้องกับแผนการขายและปริมาณสินค้าคงเหลือขั้นต่ำที่กำหนดไว้
ทั้งนี้เพื่อลดต้นทุนในการจัดเก็บและลดความเสี่ยงจากสินค้าล้าสมัยหรือเสียหาย

(ค) การจัดหาวัตถุดิบ

ต้นทุนวัตถุดิบที่สำคัญที่ใช้ในการผลิตคือ เหล็กแผ่นรีดร้อน (Hot Rolled Steel)
ซึ่งสามารถจัดหาได้ทั้งในประเทศและต่างประเทศ
ในปีนี้สัดส่วนการซื้อวัตถุดิบที่ใช้ในการผลิตในประเทศและต่างประเทศอยู่ที่ร้อยละ 28 :72
ทั้งนี้ขึ้นอยู่กับความต้องการของลูกค้า ความผันผวนของค่าเงินบาทและราคาเป็นสำคัญ
แหล่งวัตถุดิบที่สำคัญในต่างประเทศ ได้แก่ จีน เกาหลี อินเดีย และญี่ปุ่น เป็นต้น

เนื่องจากวัตถุดิบที่ใช้ในการผลิตถังแก๊สปิโตรเลียมเหลวและถังทนความดันต่ำของบริษัทสามารถจัดหาได้ทั่วไป
บริษัทจึงไม่มีความเสี่ยงในเรื่องการพึ่งพิงวัตถุดิบจากที่ใดเป็นสำคัญ
บริษัทจะพิจารณาสั่งซื้อจากผู้ขายที่ให้ราคาและเงื่อนไขที่ดีที่สุด
โดยจะต้องสอดคล้องกับแผนการผลิตของบริษัท
จากประสบการณ์ในการดำเนินธุรกิจยังไม่เคยปรากฏเหตุการณ์การขาดแคลนวัตถุดิบ

2.3.2 ผลกระทบต่อสิ่งแวดล้อมที่เกิดจากกระบวนการผลิต และการดำเนินการของบริษัท

ในกระบวนการผลิตถังแก๊สปิโตรเลียมเหลวและถังทนความดันทั่วไปนั้น
ก่อให้เกิดผลกระทบต่อสิ่งแวดล้อมดังนี้

  1. น้ำเสีย จากกระบวนการล้างถังหลังจากขึ้นรูป ประมาณ 30 ลูกบาศก์เมตรต่อวัน

  2. ปริมาณกากตะกอนจากระบบบำบัดน้ำเสีย ประมาณ 1 ตันต่อเดือน

  3. ของเสียจากอุตสาหกรรม เช่น เหล็ก ซิงค์ออกไซด์ ไขมัน และสบู่

ซึ่งบริษัทจัดให้มีการดำเนินการของบริษัทเพื่อลดผลกระทบต่อสิ่งแวดล้อม ดังนี้

1. บริษัทได้จัดให้มีระบบบำบัดน้ำเสีย (ระบบบำบัดทางกายภาพ)
โดยสร้างบ่อดักคราบน้ำมันเป็นระยะๆ ก่อนที่จะส่งไปเติมออกซิเจน
และได้พัฒนาระบบบำบัดน้ำเสียเพิ่มเติม ทำให้สามารถนำน้ำกลับมาหมุนเวียนใช้ได้ใหม่
น้ำที่หมุนเวียนมาระยะหนึ่งแล้วจะบำบัดตามมาตรฐานก่อนระบายออกนอกโรงงานต่อไป
นอกจากนี้ยังจ้างองคกร์อิสระภายนอกในการตรวจวิเคราะห์คุณภาพน้ำทิ้งเป็นประจำทุกปี ผลของปี
2557 คือ คุณภาพของน้ำทิ้งของบริษัทผ่านตามเกณฑ์มาตรฐาน

2. นอกเหนือจากเศษเหล็กที่สามารถขายได้แล้ว
บริษัทได้จัดส่งขยะอื่นให้รถสุขาภิบาลและรถขนขยะของชุมชนรับไปกำจัดรวมกับขยะชุมชน
เพื่อไม่ให้เป็นมลภาวะต่อไป

3. บริษัทได้จัดให้มีระบบถุงกรองฝุ่นและระบบม่านน้ำ แทรกอยู่ในกระบวนการผลิต
เพื่อกำจัดมลพิษทางอากาศเช่นฝุ่นเหล็กและฝุ่นละอองสี

นอกจากนี้
บริษัทยังได้พยายามลดปริมาณของเสียอุตสาหกรรมลงโดยการปรับปรุงและพัฒนาวิธีการผลิตให้เหมาะสมอย่างต่อเนื่อง
เช่น ปรับปรุงกระบวนการผลิตบางส่วนให้เป็นระบบปิด
ตลอดจนมีแผนงานดูแลซ่อมแซมอุปกรณ์และเครื่องจักรที่เกี่ยวกับการจัดการสิ่งแวดล้อมให้ใช้งานได้อย่างสม่ำเสมอ

2.4 งานที่ยังไม่ได้ส่งมอบ

ไม่มี

3. ปัจจัยความเสี่ยง

การบริหารความเสี่ยง

เพื่อให้องค์กรเติบโตอย่างยั่งยืน
คณะกรรมการบริษัทร่วมกับฝ่ายบริหารได้มีการจัดการและบริหารความเสี่ยงแบบบูรณาการ
กล่าวคือร่วมกันในกระบวนการขั้นตอนตั้งแต่ต้น การวางแผนร่วมกัน การพัฒนายุทธศาสตร์ร่วม
(common strategy) และการแบ่งบทบาทหน้าที่ความรับผิดชอบ
พร้อมกับการร่วมกันทำหน้าที่อย่างผสมกลมกลืน
โดยมีวัตถุประสงค์หลักให้บริหารจัดการได้อย่างมีประสิทธิภาพและควบคุมความเสี่ยงอันเกิดจากภายในและภายนอกให้อยู่ในระดับที่ยอมรับได้
โดยฝ่ายบริหารจัดการประชุมทุกเดือน
เพื่อพิจารณาความเสี่ยงและผลกระทบที่อาจเกิดขึ้นให้ครอบคลุมทั้งองค์กร
และรายงานผลให้คณะกรรมการบริหารรับทราบเพื่อรายงานต่อคณะกรรมการบริษัทเพื่อประเมินและติดตามผลการบริหารจัดการความเสี่ยง
พร้อมทั้งร่วมกันปรับปรุงแผนงานบรรเทาความเสี่ยงให้เป็นปัจจุบันเพื่อรองรับการเปลี่ยนแปลง ปัญหา
อุปสรรคที่อาจเกิดขึ้นต่อไป

3.1 ความเสี่ยงจากไม่ได้รับชำระหนี้ตามข้อพิพาททางกฎหมาย

จากการที่บริษัทต้องชำระหนี้ค้ำประกันให้แก่บริษัท เหล็กสหมิตร จำกัด และผู้ค้ำประกันร่วมทั้ง 2
ราย ตามสัญญาปรับโครงสร้างหนี้ดังรายละเอียดในข้อ 12 “รายการระหว่างกัน” ข้อย่อย 1.1.1
ที่ประชุมคณะกรรมการบริษัทครั้งที่ 2/2556 เมื่อวันที่ 4 มีนาคม 2556
จึงมีมติให้ดำเนินการทางกฎหมายกับลูกหนี้และลูกหนี้ตามภาระค้ำประกันร่วม
ปัจจุบันยังไม่ทราบผลของคดี (โปรดดูรายละเอียดเพิ่มเติมที่ในข้อ 5 “ข้อพิพาททางกฎหมาย”
ข้อย่อย 5.4
อย่างไรก็ตามเนื่องจากมีความไม่แน่นอนอย่างมากในการเรียกชำระคืนหนี้ดังกล่าวข้างต้น
บริษัทจึงตั้งค่าเผื่อหนี้สงสัยจะสูญเต็มจำนวนแล้วในงบการเงิน

3.2 ความเสี่ยงจากความผันผวนของอัตราแลกเปลี่ยน

บริษัทในฐานะผู้ประกอบการส่งออกเป็นหลัก (ประมาณ 80-90% ของยอดขาย 3 ปีที่ผ่านมา)
มีรายรับที่เป็นเงินตราต่างประเทศจากการทำธุรกรรมด้านการค้าซึ่งส่วนใหญ่เป็นเงินสกุลดอลลาร์สหรัฐอเมริกา
ยูโร และปอนด์สเตอร์ลิง
และมีรายจ่ายที่เป็นเงินตราต่างประเทศจากการนำเข้าวัตถุดิบซึ่งส่วนใหญ่ประกอบด้วยเหล็กแผ่นรีดร้อน
โดยในปี 2557 ที่ผ่านมาบริษัทนำเข้าวัตถุดิบคิดเป็นประมาณ 72%
ของปริมาณความต้องการใช้วัตถุดิบทั้งหมด
ดังนั้นบริษัทจึงมีความเสี่ยงจากความผันผวนของอัตราแลกเปลี่ยน
ซึ่งบริษัทใช้วิธีป้องกันความเสี่ยงแบบ Natural Hedge
เนื่องจากบริษัทมีรายจ่ายและรายรับส่วนใหญ่ที่เป็นเงินตราต่างประเทศทำให้เกิดผลกระทบไม่มาก
อย่างไรก็ตามเพื่อลดความเสี่ยงที่อาจเกิดขึ้นในอนาคต
บริษัทได้สำรองวงเงินเพื่อทำสัญญาซื้อขายอัตราแลกเปลี่ยนล่วงหน้า (Forward Contract)
กับทางธนาคารไว้เป็นที่เรียบร้อยแล้ว

3.3 ความเสี่ยงเกี่ยวกับการขาดแคลนวัตถุดิบและความผันผวนของราคาวัตถุดิบ

เหล็กแผ่นรีดร้อน (Hot Rolled Steel) เป็นวัตถุดิบหลักในการผลิตถังแก๊ส
ซึ่งไม่สามารถใช้วัตถุดิบอื่นมาทดแทนได้ แต่เนื่องจากมีผู้ผลิตหลายรายทั่วโลก
ทำให้ไม่มีปัญหาเรื่องการขาดแคลนวัตถุดิบ
แต่อาจได้รับผลกระทบจากความผันผวนของราคาวัตถุดิบบ้าง
แต่เนื่องจากในเงื่อนไขของการเสนอราคาขายต่อลูกค้านั้น
สามารถปรับเปลี่ยนได้ตามดัชนีราคาเหล็กในตลาด ทำให้ผลกระทบในเรื่องดังกล่าวมีไม่มากนัก
อย่างไรก็ตาม
บริษัทยังคงมีมาตรการเพื่อลดความเสี่ยงจากการขาดแคลนวัตถุดิบและความผันผวนของราคาวัตถุดิบ
โดยใช้วิธีบริหารการจัดซื้อจัดหาและการจัดการสินค้าคงคลังให้เหมาะสมและมีประสิทธิภาพ เช่น
กำหนดปริมาณการสั่งซื้อจากแผนการผลิต
บวกกับการคาดการณ์ปริมาณความต้องการของลูกค้าโดยอาศัยข้อมูลการสั่งซื้อในอดีตและสภาพเศรษฐกิจในขณะนั้น
การเปรียบเทียบราคาจากผู้จำหน่ายเหล็กหลายรายก่อนการสั่งซื้อทุกครั้งเพื่อให้แน่ใจว่าบริษัทได้วัตถุดิบที่มีคุณภาพตามต้องการในราคาและเงื่อนไขที่ดีที่สุด
นอกจากนี้บริษัทยังติดตามการเปลี่ยนแปลงของราคาวัตถุดิบในตลาดอย่างใกล้ชิด
โดยอาศัยประสบการณ์ที่ยาวนานในอุตสาหกรรมเพื่อประกอบการคาดการณ์สภาวะราคาเหล็กในตลาดก่อนการตัดสินใจสั่งซื้อ
เป็นต้น การบริหารจัดการข้างต้นยังช่วยลดความเสี่ยงในเรื่องการส่งมอบสินค้าให้ลูกค้าไม่ทันเวลา
ลดค่าใช้จ่ายในการเก็บรักษาวัตถุดิบ (Holding Cost) และค่าใช้จ่ายในการสั่งซื้อวัตถุดิบ
(Reordering Cost) ด้วย

3.4 ความเสี่ยงเกี่ยวกับสินค้าทดแทน

ปัจจุบันนี้สินค้าที่สามารถนำมาใช้ทดแทนถังแก๊สที่ผลิตจากเหล็กได้ คือ ถังแก๊สที่ผลิตจากอลูมิเนียม
และ ถังแก๊สที่ผลิตจากวัสดุผสม (Composite Material) หรือ ถัง Composite
ซึ่งเป็นถังที่มีน้ำหนักเบากว่าถังเหล็กทั่วไป อย่างไรก็ตามถังทั้ง 2
ประเภทนี้ยังไม่เป็นที่นิยมของตลาด เนื่องจากมีความคงทน และอายุการใช้งานสั้นกว่าถังเหล็ก
รวมถึงราคาต้นทุนต่อหน่วยที่สูงกว่าถังเหล็กมาก
ดังนั้นความนิยมจึงจำกัดอยู่เพียงบางประเทศที่มีกฎหมายแรงงานในการจำกัดการยกของหนักเท่านั้น
นอกจากนี้จากการที่นานาชาติตื่นตัวและรณรงค์ให้ผลิต หรือใช้ผลิตภัณฑ์ที่เป็นมิตรต่อสิ่งแวดล้อม
ทำให้เหล็กยังคงเป็นวัตถุดิบที่เป็นที่นิยม เนื่องจากถังเหล็กสามารถนำมาซ่อมหรือรีไซเคิลได้
อันจะเป็นการประหยัดพลังงานและอนุรักษ์ทรัพยากรธรรมชาติ
ดังนั้นในระยะสั้นบริษัทจึงเชื่อมั่นว่าความเสี่ยงเกี่ยวกับสินค้าทดแทนถังเหล็กจะยังไม่ส่งผลกระทบต่อบริษัทมากนัก
อย่างไรก็ตามเพื่อขยายฐานลูกค้าและตอบสนองความต้องการของตลาด ในปี 2556
บริษัทได้รับการรับรองมาตรฐานสหภาพยุโรป (EN Standard) ในการผลิตถังน้ำหนักเบา
(Light-Weighted Cylinder) ที่มีคุณสมบัติเด่น คือ น้ำหนักเบาใกล้เคียงถัง Composite และ
ทนทานเทียบเท่าถังเหล็กทั่วไป อีกทั้งราคายังถูกกว่าถัง Composite
ซึ่งบริษัทคาดว่าจะเป็นที่ต้องการของตลาดในอนาคต ั
นอกจากนี้จากการที่บริษัทอยู่ในธุรกิจอุตสาหกรรมถังแก๊สมาเป็นเวลานาน
ทำให้มีพันธมิตรทางธุรกิจที่เป็นแหล่งข้อมูลสำคัญเกี่ยวกับการเปลี่ยนแปลงในตลาด
ดังนั้นบริษัทสามารถปรับเปลี่ยนกลยุทธ์รองรับการเปลี่ยนแปลงที่อาจเกิดขึ้นในอนาคตได้ทันการ

3.5 ความเสี่ยงทางด้านสินเชื่อ

โดยปกติในการติดต่อซื้อขายสินค้าส่วนใหญ่ลูกค้าจะใช้ Letter of Credit
ในการชำระค่าสินค้าผ่านธนาคารพาณิชย์ การขายบางส่วนที่ไม่ได้ใช้ Letter of Credit
ในการชำระค่าสินค้า บริษัทมีนโยบายทางการเงินในด้านการขายคือ
ให้ลูกค้าชำระเงินมัดจำล่วงหน้าก่อนทำการส่งสินค้าสำหรับลูกค้าใหม่ และลูกค้าขาจร
และให้วงเงินสินเชื่อแก่ลูกค้าที่ทำการซื้อขายมาเป็นระยะเวลาหนึ่งแล้วเท่านั้น สำหรับการให้สินเชื่อ
บริษัทมีขั้นตอนการพิจารณาวงเงินในการขายสินค้า (Credit Limit)
และกำหนดอำนาจอนุมัติที่ชัดเจน
นอกจากนี้บริษัทยังกำหนดให้มีการทบทวนนโยบายการให้สินเชื่อและวงเงินในการขายสินค้าของลูกค้าทั้งหมด
พร้อมทั้งพิจารณาความเสี่ยงจากการให้สินเชื่ออย่างสม่ำเสมอ
ประกอบกับลูกค้าของบริษัทส่วนใหญ่เป็นบริษัทผู้ค้าแก๊สและน้ำมันระดับโลกที่มีฐานะทางการเงินที่มั่นคง
ทำให้ตั้งแต่อดีตจนถึงปัจจุบัน บริษัทยังไม่พบปัญหาในเรื่องการรับชำระหนี้จากลูกค้า

3.6 ความเสี่ยงจากอุทกภัย

จากเหตุการณ์วิกฤตมหาอุทกภัย 2554
บริษัทซึ่งมีที่ตั้งของโรงงานและสำนักงานอยู่ในเขตบางขุนเทียน กรุงเทพมหานคร
มีความเสี่ยงเรื่องอุทกภัย
ซึ่งอาจส่งผลต่อการผลิตที่อาจะหยุดชะงักหรือเป็นอุปสรรคในเส้นทางคมนาคมระหว่างทางจัดส่งสินค้า
ถึงแม้ว่าบริษัทจะไม่ได้รับผลกระทบและความเสียหายจากเหตุการณ์น้ำท่วมที่ผ่านมา
แต่บริษัทได้มีการเตรียมแผนป้องกันน้ำท่วมทั้งในระยะสั้นและจัดทำแผนระยะยาวเพื่อตอบสนองต่อสถานการณ์ดังกล่าวที่อาจเกิดขึ้น
โดยการติดตามข่าวสารอย่างสม่ำเสมอ การเฝ้าระวังระดับน้ำในคลองรอบๆบริเวณโรงงาน
การบำรุงรักษาและตรวจสภาพของอุปกรณ์ป้องกันน้ำท่วมให้อยู่ในสภาพพร้อมใช้งาน
พร้อมทั้งจัดหาอุปกรณ์ให้เพียงพอต่อสถานการณ์ที่คาดว่าจะเกิดขึ้น
ประเมินผลกระทบจากแผนการรับมือเรื่องอุทกภัยของรัฐบาลอย่างใกล้ชิด
ตลอดจนจัดซื้อแผนประกันภัยที่เหมาะสมเพื่อบรรเทาภาระความเสียหายที่อาจเกิดขึ้น

3.7
ความเสี่ยงเกี่ยวกับต้นทุนที่เพิ่มขึ้นจากนโยบายของรัฐบาลในการกำหนดมาตรการปกป้องจากการนำเข้าเหล็กจากต่างประเทศ
(Anti-Dumping)

เหล็กแผ่นรีดร้อนเป็นวัตถุดิบหลักและเป็นต้นทุนที่สำคัญที่ใช้ในการผลิตถังแก๊สของบริษัท
บริษัทจึงสั่งซื้อเหล็กส่วนใหญ่จากต่างประเทศ
เนื่องจากต้นทุนนำเข้าเหล็กสุทธิแล้วต่ำกว่าต้นทุนของเหล็กที่สั่งซื้อจากผู้ผลิตภายในประเทศ
ซึ่งการนำเข้าเหล็กนี้เป็นปัจจัยสำคัญที่ทำให้ต้นทุนสินค้าของบริษัทสามารถแข่งขันในตลาดโลกได้นอกเหนือจากชื่อเสียงและคุณภาพสินค้าที่ได้มาตรฐานของบริษัท
อย่างไรก็ตามตั้งแต่ปลายปี 2555 ที่ผ่านมา รัฐบาลเห็นชอบให้ใช้มาตรการปกป้องชั่วคราว
(Safeguard) แก่สินค้าเหล็กแผ่นรีดร้อนซึ่งเป็นเหล็กแผ่นรีดร้อนชนิดเดียวกับที่บริษัทใช้ผลิตสินค้า
เพื่อปกป้องอุตสาหกรรมเหล็กในประเทศไทย โดยจัดเก็บภาษีในอัตราเพิ่มเติม
ทำให้บริษัทมีต้นทุนทางการเงินเพิ่มขึ้น อย่างไรก็ตาม เนื่องจากยอดขายส่วนใหญ่เป็นการส่งออก
ทำให้สามารถขอคืนภาษีที่จัดเก็บเพิ่มเติมดังกล่าวได้
ผลกระทบที่เกิดขึ้นเป็นเรื่องของภาระต้นทุนทางการเงิน และวงเงินทุนหมุนเวียนที่จะต้องใช้เพิ่มขึ้น
อย่างไรก็ตามบริษัทยังคงได้รับการสนับสนุนด้วยดีจากธนาคารอย่างสม่ำเสมอ

4. ทรัพย์สินที่ใช้ในการประกอบธุรกิจ

4.1 ทรัพย์สินหลักที่ใช้ในการดำเนินงาน

+---+-------+---------------------------------+------+-------+-------+
| ล | ปร    | รายละเอียด                       | อาย  | ลัก    | ราคาต |
| ำ | ะเภทท |                                 | ุการใ | ษณะกร | ามบัญชี |
| ด | รัพย์สิน |                                 | ช้งาน | รมสิทธิ์ | ณ.วันที่ |
| ับ |       |                                 |      |       | 31    |
|   |       |                                 |      |       | ธ     |
|   |       |                                 |      |       | .ค.57 |
|   |       |                                 |      |       | (ล้า   |
|   |       |                                 |      |       | นบาท) |
+---+-------+---------------------------------+------+-------+-------+
| 1 | ที่ดิน   | ตั้งอยู่เลขที่ 92 ซอยเทียนทะเล 7       | 10 ปี | บริษ   | 1     |
|   | และส่ว | (แยก4) ถนนบางขุนเทียน-ชายทะเล     | (เฉ  | ัทเป็นเ | 62.31 |
|   | นปรับป | แขวงแสมดำ เขตบางขุนเทียน          | พาะส | จ้าของ |       |
|   | รุงที่ดิน | กรุงเทพมหานคร โดยแบ่งเป็น          | ่วนปร |       |       |
|   |       |                                 | ับปรุง |       |       |
|   |       | 1. ที่ดินเนื้อที่รวม 13-2-32 ไร่        | ที่ดิน) |       |       |
|   |       | ใช้เป็นที่ตั้งของอาคารโรงงาน 1 และ 2  |      |       |       |
|   |       | และสำนักงานของบริษัทในปัจจุบัน        |      |       |       |
|   |       |                                 |      |       |       |
|   |       | 2. ที่ดินเนื้อที่รวม 15-1-57.9 ไร่      |      |       |       |
|   |       | ปัจจุบันเป็นที่ตั้งของอาคารโรงงาน 3     |      |       |       |
|   |       |                                 |      |       |       |
|   |       | รวมที่ดินทั้งสองแปลงมีเนื้อที่รวม         |      |       |       |
|   |       | 28-3-89.9 ไร่                    |      |       |       |
+---+-------+---------------------------------+------+-------+-------+
| 2 | ที่ดิน   | ที่ดิน เนื้อที่ 10-3-4.3 ไร่            | -    | ท     | -     |
|   |       | ตั้งอยู่ที่ซอยเทียนทะเล 7 (แยก4)       |      | ี่ดินเช่า |       |
|   |       | ถนนบางขุนเทียน-ชายทะเล แขวงแสมดำ  |      |       |       |
|   |       | เขตบางขุนเทียน กรุงเทพมหานคร       |      |       |       |
|   |       | ซึ่งเป็นที่ดินที่ติดกับที่ดินของบริษัท         |      |       |       |
+---+-------+---------------------------------+------+-------+-------+
| 3 | อา    | ประกอบด้วย อาคารสำนักงาน สูง 3 ชั้น  | 2    | บริษ   | 1     |
|   | คารแล | มีขนาด 30*30*15 เมตร และ         | 0-40 | ัทเป็นเ | 98.99 |
|   | ะส่วนป | อาคารโรงงานจำนวน 3 อาคาร        | ปี    | จ้าของ |       |
|   | รับปรุง | ตัวอาคารโ                        |      |       |       |
|   | อาคาร | รงงานมีลักษณะเป็นอาคารคอนกรีตชั้นเดียว |      |       |       |
|   |       | โดยมีขนาด กว้าง*ยาว*สูง ดังนี้        |      |       |       |
|   |       | อาคารโรงงาน 1: มีขนาด 30*138*10  |      |       |       |
|   |       | เมตร                            |      |       |       |
|   |       |                                 |      |       |       |
|   |       | อาคารโรงงาน 2: มีขนาด 30*144*9   |      |       |       |
|   |       | เมตร                            |      |       |       |
|   |       |                                 |      |       |       |
|   |       | อาคารโรงงาน 3): มีขนาด           |      |       |       |
|   |       | 24.4*144*10.8 เมตร              |      |       |       |
+---+-------+---------------------------------+------+-------+-------+
| 4 | เ     | อายุการใช้งานของเคร               | 5-20 | บริษ   | 2     |
|   | ครื่องจ | ื่องจักรตามที่ได้มีการประเมินใหม่ตั้งแต่วันที่ | ปี    | ัทเป็นเ | 95.68 |
|   | ักรและ | 1 ตุลาคม 2541 ประมาณ 20 ปี        |      | จ้าของ |       |
|   | อุปกรณ์ | ทรัพย์สินส่วนใหญ่จัดหามาในปี 2536      |      |       |       |
|   |       | ถึงปัจจุบัน                         |      |       |       |
|   |       | สรุประยะเวลาที่ใช้งานมาแล้วประมาณ    |      |       |       |
|   |       | 1-21 ปี                          |      |       |       |
+---+-------+---------------------------------+------+-------+-------+

4.2 สัญญาเช่าที่ดิน

ที่ดินในข้อ 4.1.2 นั้น เป็นที่ดินที่ติดกับที่ดินของบริษัท
โดยบริษัทเช่าที่ดินดังกล่าวจากผู้บริหารและผู้ถือหุ้นท่านหนึ่งของบริษัท
เพื่อใช้เป็นพื้นที่ในการจัดเก็บวัตถุดิบในการผลิตสินค้าของบริษัท
เนื่องจากพื้นที่ภายในบริษัทมีไม่เพียงพอ (รายละเอียดเพิ่มเติมเกี่ยวกับสัญญาเช่าโปรดดูในข้อ 12
“รายการระหว่างกัน” ข้อย่อย 1.2)

4.3 อสังหาริมทรัพย์เพื่อการลงทุน

ณ.วันที่ 31 ธันวาคม 2557 บริษัทมีอสังหาริมทรัพย์เพื่อการลงทุนสรุปได้ดังนี้

  ------ ----------------------------------------- --------------------------- --------- ------------
  ลำดับ   ประเภททรัพย์สิน                              รายละเอียด                   เนื้อที่      มูลค่ายุติธรรม
                                                                               (ไร่)      ณ.วันที่ 31
                                                                                         ธ.ค.57
                                                                                         (ล้านบาท)

  1      ที่ดิน                                       ตำบลบางนา อำเภอพระโขนง      1-0-20    14.70
                                                   กรุงเทพมหานคร                          

  2      ที่ดินพร้อมอาคารทาวเฮาส์                       อำเภอหัวหิน จังหวัดประจวบคีรีขันธ์  0-0-29    3.50

  3      ที่ดิน                                       อำเภอแม่สรวย จังหวัดเชียงราย    3-0-7     1.50

  4      ที่ดินและส่วนปรับปรุงที่ดินของโรงงานที่หยุดดำเนินงาน   ตั้งอยู่เลขที่ 290 หมู่ 3           11-2-87   11.42
         (ลำพูน)                                    ถนนสายลำปาง-เชียงใหม่                   
                                                   ตำบลทาสบเส้า อำเภอแม่ทา                 
                                                   จังหวัดลำพูน                             

         รวม ทั้งสิ้น                                                                        31.12
  ------ ----------------------------------------- --------------------------- --------- ------------

บริษัทมีนโยบายประเมินมูลค่ายุติธรรมของอสังหาริมทรัพย์เพื่อการลงทุนทุกๆ 3 ปี ในปี 2557
บริษัทได้ว่าจ้างผู้ประเมินราคาอิสระทำการประเมินมูลค่ายุติธรรมของอสังหาริมทรัพย์เพื่อการลงทุน
โดยใช้วิธีเปรียบเทียบราคาตลาดของอสังหาริมทรัพย์ข้างเคียง
ซึ่งบริษัทได้ปรับปรุงมูลค่าตามบัญชีของอสังหาริมทรัพย์ให้เป็นมูลค่ายุติธรรม
พร้อมทั้งบันทึกการเปลี่ยนแปลงในมูลค่ายุติธรรมในงบกำไรขาดทุนเบ็ดเสร็จแล้ว

4.4 ภาระผูกพันของทรัพย์สินที่ใช้ในการประกอบธุรกิจ

ทรัพย์สินประเภทที่ดินและสิ่งปลูกสร้างรวมถึงเครื่องจักรส่วนหนึ่ง และอสังหาริมทรัพย์เพื่อการลงทุน
ยกเว้นที่ดินที่จังหวัดเชียงราย ได้ถูกจำนองเป็นหลักประกันเงินกู้ยืมให้แก่ธนาคารในประเทศแห่งหนึ่ง
วงเงินรวมประมาณ 1,750 ล้านบาท (2556: 1,145 ล้านบาท)

4.5 เครื่องหมายการค้าของบริษัท

+---------------------+---------------+---------------+---------------+
| รูปแบบ               | ชื่อเจ้าของ      | ประเภทสินค้า    | เลขทะเบียน/ปร  |
|                     |               |               | ะเทศที่จดทะเบียน |
+---------------------+---------------+---------------+---------------+
| เครื่องหมายการค้า SMPC | บมจ           | ถังแก๊ส         | (ก)           |
|                     | สหมิตรถังแก๊ส    |               | 80            |
| []                  |               |               | 482/ประเทศไทย |
+---------------------+---------------+---------------+---------------+

5. ข้อพิพาททางกฎหมาย

5.1 คดีที่อาจมีผลกระทบด้านลบต่อสินทรัพย์ของบริษัทหรือบริษัทย่อยที่มีจำนวนสูงกว่าร้อยละ 5
ของส่วนของผู้ถือหุ้น ณ วันที่ 31 ธันวาคม 2557

-ไม่มี-

5.2 คดีที่กระทบต่อการดำเนินธุรกิจของบริษัทอย่างมีนัยสำคัญ
แต่ไม่สามารถประเมินผลกระทบเป็นตัวเลขได้

-ไม่มี-

5.3 คดีที่มิได้เกิดจากการประกอบธุรกิจโดยปกติของบริษัท

-ไม่มี-

5.4 คดีที่กรรมการ ผู้บริหาร หรือผู้ที่เกี่ยวข้องที่เป็นคู่ความกับบริษัท

จากกรณีที่บริษัทเข้าค้ำประกันหนี้สินบริษัทที่เกี่ยวข้องกัน (บจ.เหล็กสหมิตร)
ทำให้มีการจ่ายชำระหนี้แทนตามรายละเอียดที่ได้กล่าวไว้ในข้อ 3 ”ปัจจัยความเสี่ยง” ข้อย่อย 3.1
และข้อ 12 “รายการระหว่างกัน” ข้อย่อย 1.1.1 นั้น ในที่ประชุมคณะกรรมการบริษัทครั้งที่
2/2556 เมื่อวันที่ 4 มีนาคม 2556 มีมติให้บริษัทยื่นฟ้องล้มละลายลูกหนี้บริษัทที่เกี่ยวข้องกัน
และฟ้องแพ่งผู้ค้ำประกันร่วม 2 ราย คือ นางสุภา พรหมสาขา ณ สกลนคร
และกองมรดกนายสุธรรม ซึ่งทั้ง 2 คดีอยู่ระหว่างการดำเนินการตามกฎหมาย
โดยมีรายละเอียดของแต่ละคดีดังนี้

1. คดีฟ้องล้มละลายลูกหนี้บริษัท เหล็กสหมิตร จำกัด บริษัทได้ยื่นฟ้องเมื่อวันที่ 8 มี.ค. 2556
โดยมีมูลฟ้องรวม 583.03 ล้านบาท
ประกอบด้วยเงินต้นและดอกเบี้ยจนถึงวันที่ศาลสั่งพิทักษ์ทรัพย์เมื่อวันที่ 17 พ.ค. 2556 โดยเมื่อวันที่
20 มีนาคม 2557 ศาลล้มละลายกลางมีคำพิพากษาให้ บริษัท เหล็กสหมิตร จำกัด ล้มละลาย
ปัจจุบันอยู่ระหว่างเจ้าพนักงานพิทักษ์ทรัพย์พิจารณาทำความเห็นคำขอรับชำระหนี้เพื่อเสนอต่อศาล

2. คดีฟ้องแพ่งผู้ค้ำร่วม 2 ราย บริษัทได้ยื่นฟ้องเมื่อวันที่ 19 มี.ค. 2556
โดยมีมูลฟ้องแต่ละรายเท่ากับ 196.05 ล้านบาท ประกอบด้วยเงินต้นและดอกเบี้ยจนถึงวันที่ฟ้อง ณ
วันที่ 19 มี.ค. 2556 รวมทั้งสิ้น 392.10 ล้านบาท โดยเมื่อวันที่ 11 มิถุนายน 2557
ศาลแพ่งมีคำพิพากษาให้ลูกหนี้ตามภาระค้ำประกันร่วมดังกล่าวชำระหนี้บางส่วนให้บริษัท
แต่บริษัทพิจารณาว่าควรจะได้รับชำระหนี้เป็นจำนวนเงินตามมูลฟ้อง
บริษัทจึงได้ยื่นอุทธรณ์คำพิพากษาของศาลแพ่งในวันที่ 1 กันยายน 2557

6.ข้อมูลทั่วไปและข้อมูลสำคัญอื่น

6.1 ข้อมูลทั่วไปสำหรับนักลงทุน

+--------------------------+-------------------------------------------+
| ชื่อบริษัท                   | บริษัท สหมิตรถังแก๊ส จำกัด (มหาชน)              |
|                          |                                           |
|                          | SAHAMITR PRESSURE CONTAINER PUBLIC        |
|                          | COMPANY LIMITED                           |
+--------------------------+-------------------------------------------+
| ชื่อย่อใ                    | SMPC                                      |
| นตลาดหลักทรัพย์แห่งประเทศไทย |                                           |
+--------------------------+-------------------------------------------+
| เลขทะเบียนบริษัท            | 0-10-7-537-00160-9                        |
+--------------------------+-------------------------------------------+
| ประเภทของธุรกิจ            | ผลิตถังแก๊สปิโตรเลียมเหลว                      |
|                          | และถังทนความดันต่ำแบบต่างๆ                    |
+--------------------------+-------------------------------------------+
| เว็บไซต์                   | http://www.smpcplc.com หรือ                |
|                          | http://www.smpc.co.th                     |
+--------------------------+-------------------------------------------+
| ที่ตั้งสำนักงานใหญ่ และโรงงาน  | 92 ซ.เทียนทะเล 7 แยก 4 ถ.บางขุนเทียน-ชายทะเล |
|                          | แขวงแสมดำ                                 |
|                          |                                           |
|                          | เขตบางขุนเทียน กรุงเทพฯ 10150                |
|                          |                                           |
|                          | 92 Soi Thientalay 7 (4th Intersection),   |
|                          | Bangkhunthien-Chaitaley Rd., Samaedam,    |
|                          | Bangkhunthien, Bangkok 10150              |
+--------------------------+-------------------------------------------+
| ทุนจดทะเบียน               | 468,449,160 บาท ประกอบด้วยหุ้นสามัญจำนวน      |
|                          | 46,844,916 หุ้น                             |
+--------------------------+-------------------------------------------+
| ทุนท                      | 468,449,160 บาท                           |
| ี่ออกและเรียกชำระเต็มมูลค่าแล้ว |                                           |
+--------------------------+-------------------------------------------+
| มูลค่าหุ้นที่ตราไว้ (PAR)       | 10 บาท / หุ้น                               |
+--------------------------+-------------------------------------------+
| หุ้นบุริมสิทธิ                 | ไม่มี                                       |
+--------------------------+-------------------------------------------+
| รอบระยะเวลาบัญชี           | 1 มกราคม – 31 ธันวาคม                      |
+--------------------------+-------------------------------------------+
| นิติบุคคลที่บริษัทถือหุ้นตั้งแต่ร้อยละ | ไม่มี                                       |
| 10                       |                                           |
| ขึ้นไปของจำนวนหุ้นที่จ         |                                           |
| ำหน่ายแล้วทั้งหมดของนิติบุคคลนั้น |                                           |
+--------------------------+-------------------------------------------+
| ติดต่อ                     |                                           |
+--------------------------+-------------------------------------------+
| สำนักงานใหญ่               |                                           |
+--------------------------+-------------------------------------------+
| โทรศัพท์ (TELEPHONE)       | (02) 895-4139-54                          |
+--------------------------+-------------------------------------------+
| โทรสาร (FAX)             | (02) 416-5534                             |
+--------------------------+-------------------------------------------+
| E-mail                   | info@smpcplc.com                          |
+--------------------------+-------------------------------------------+
| นักลงทุนสัมพันธ์              |                                           |
+--------------------------+-------------------------------------------+
| โทรศัพท์ (TELEPHONE)       | (02) 895-4139-54                          |
+--------------------------+-------------------------------------------+
| E-mail                   | ir@smpcplc.com                            |
+--------------------------+-------------------------------------------+

6.2 บุคคลอ้างอิง

(ก) นายทะเบียนหลักทรัพย์

บริษัท ศูนย์รับฝากหลักทรัพย์ (ประเทศไทย) จำกัด

62 อาคารตลาดหลักทรัพย์แห่งประเทศไทย ถนนรัชดาภิเษก เขตคลองเตย กรุงเทพฯ 10110

โทรศัพท์ : (02) 229-2800 โทรสาร : (02) 654-5427

(ข) ผู้แทนผู้ถือหุ้นกู้

ไม่มี

(ค) ผู้สอบบัญชีรับอนุญาต

  นายสมคิด เตียตระกูล ทะเบียนเลขที่ 2785 หรือ นางสุมาลี โชคดีอนันต์ ทะเบียนเลขที่ 3322
  หรือ นายธีรศักดิ์ ฉั่วศรีสกุล ทะเบียนเลขที่ 6624

บริษัท แกรนท์ ธอนตัน จำกัด

ชั้น 18 แคปปิตอลทาวเวอร์ ออลซีซั่นเพลส เลขที่ 87/1 ถนนวิทยุ กรุงเทพฯ 10330

โทรศัพท์ : (02) 205-8222 โทรสาร : (02) 654-3339

(ง) ผู้ตรวจสอบภายใน

บริษัท สอบบัญชีธรรมนิติ จำกัด

267/1 ถนนประชาราษฎร์สาย 1 เขตบางซื่อ กรุงเทพฯ 10800

โทรศัพท์ : (02) 587-8080 โทรสาร : (02) 586-0301

(จ) ที่ปรึกษาทางกฎหมาย

1) CSL & Partners Ltd

เลขที่ 90/37 อาคารสาธรธานี ชั้น 14 ถนนสาทรเหนือ สีลม เขตบางรัก กรุงเทพฯ 10500
โทรศัพท์ : (02) 233-6660-3 โทรสาร : (02) 233-6664

2) สำนักงานกฎหมายเทพ

เลขที่ 1193 อาคารเอ็กซิท ชั้น 11 ห้อง 1106-1108 ถนนพหลโยธิน แขวงสามเสนใน

เขตพญาไท กรุงเทพฯ 10400

โทรศัพท์ : (02) 278-1679-84 โทรสาร : (02) 271-2367

(ฉ) ที่ปรึกษาทางการเงิน

ฝ่ายบรรษัทธนกิจ บริษัทธนาคารกสิกรไทย จำกัด (มหาชน)

ชั้น 14 เลขที่ 400/22 ถนนพหลโยธิน แขวงสามเสนใน เขตพญาไท กรุงเทพฯ 10400

โทรศัพท์ : (02) 470-2923 , 02-4702841 โทรสาร : (02) 470-2848

(ช) ที่ปรึกษาด้านงานนักลงทุนสัมพันธ์

บริษัท ออนไลน์ แอสเซ็ท จำกัด (IR Plus)

เลขที่ 466 ถนนรัชดาภิเษก แขวงสามเสนนอก เขตห้วยขวาง กรุงเทพมหานคร 10310

โทรศัพท์ : (02)-541-4011 ต่อ 612 โทรสาร: 02-541-4011

(ซ) ที่ปรึกษาหรือผู้จัดการภายใต้สัญญาการจัดการ

ไม่มี